Den stod på ungevalgmøde tirsdag formiddag i Arena Nord i Frederikshavn. Hele 1300 folkeskoleelever fra otte til 10. klasse var mødt op og spørger man arrangøren, så var de unge ualmindeligt godt klædt på til mødet. - Det har været så imponerende, hvordan skolerne har bakket op. Man kan mærke, der er arbejdet godt på skolerne, og det er meget imponerende spørgsmål, der er kommet fra de unge, siger arrangør Vivian Henriksen fra Frederikshavn Kommune. En af spørgerne er Anton Hessellund. Han er folkeskoleelev og kan først ved næste kommunalvalg sætte sit kryds i demokratiets navn. - Det har været super spændende, og vi har lært en hel del om de lokale politikere. Så ja, jeg er blevet mere afklaret, og jeg synes, mange kommer med nogle fine sager, lød det fra Anton Hessellund. En af de lokale politikere, der brugte formiddagen midt i valgkampen på i selskabet, hvor der slet ikke er vælgere at fiske, er den socialdemokratiske kandidat, Kasper Bagnkop. Og for ham havde formiddagen et langt højere mål end her og nu at få stemmer nok til at blive valgt ind i byrådet i Frederikshavn. - Vi har et kæmpe stort ansvar overfor de unge, der er interesseret i politik. Vi skal gøre dem opmærksom på, at det nytter at gøre en forskel og blande sig - og ikke mindst skal vi forsøge at bevare interessen for politik hos dem. Og jeg kan mærke, at de unge i dag har en stor viden og interesse for politik, så det handler om at holde ild i den interesse, siger Kasper Bagnkop, der glædede sig over at være en del af den store demokratifest i Frederikshavn i dag. Socialdemokratiet, Det Konservative Folkeparti, Nye Borgerlige, Socialistisk Folkeparti (SF), Kristendemokraterne, Venstre og Enhedslisten deltog i paneldebatterne, hvor der blandt andet blev diskuteret, hvordan ungelivet kan gøres endnu bedre i Frederikshavn Kommune, og hvordan man vil fastholde og tiltrække unge efter endt uddannelse.

Opsummering:
Omkring 1300 unge deltog i et af landets største valgmøder. Ingen af dem er dog gamle nok til at stemme, men spurgte ivrigt ind til lokale politikeres syn på lokale sager.